"Setswana Puo ya Gae (HL)/P2 18 DBE/Ngwanaitseele 2022 NSC – Kaedi ya go Tshwaya DITLHANGWA TSA SETSO – G Leeuw le ba bangwe POTSO 14: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa. 'MONNA WA MOGWEBI' – BP Lekome 'KGOSI MOLEFI K PILANE' – MOM Seboni le EP Lekhela  Batsadi le baeteledipele ba na le maikarabelo a go godisa le go etelela pele.  Monna wa mogwebi o na le mathata a a tlisitsweng ke go nna le maikarabelo ga gagwe jaaka motsadi yo o nang le lerato mo baneng ba gagwe. O ipaakanyetsa go tsaya leeto la kgwebo mme o botsa barwadi ba gagwe ba bararo gore a ba tlele eng ka a batla go ba itumedisa.  Barwadi ba babedi ba kopa dilo tse di bonolo go bonwa, mme gofejane ena a kopa sethunya sa rosa, se monna wa mogwebi a neng a lemoga gore go ya go nna thata go se bona ka e ne e le mariga. Ga a kope gofejane go tlhopha sengwe se se ka bonwang bonolo, mme o ithwesa mathata a ntse a lemoga. O ipofa ka go mo solofetsa go mo tlela rosa mo maemong ao.  Ga a kgone go bona sethunya sa rosa e bile batho ba mo ja ditshego gore a o ithaya a re sethunya sa rosa se tlhoga mariga.  O tsenwa ke tsebetsebe ya gore o ya go bona sethunya sa rosa kae, fela mo tsielegong ya gagwe, o kopana le khasetlele e e nang le tshingwana ya dithunya e e kopantseng ditlha tsa mariga le selemo. Tshingwana eo e na le dithunya tse dintle tse di akaretsang rosa e morwadie a e batlang.  Monna ga a batlisise gore tshingwana ke ya ga mang, mme o kgetla sethunya se le sengwe le go wela tsela, a itsenya mo mathateng. Se se bontsha fa tota tshukudu kwa gobe e isiwa ke namane.  Dimo o bona monna wa mogwebi a tsaya sethunya sa gagwe sa rosa mme o tla a goeleditse a re a se buse, go sa nneng jalo o tlile go mo lobela dintsi. Mathata!  Monna o kopa Dimo gore a mo letlelele go tsaya sethunya ka a batla go se ela gofejane wa gagwe yo montle thata e bile a mo rata la o ka swa nka go ja.  Ka nko e sa dupe, monna o itsenya mo mathateng ka go dumelana le Dimo gore gofejane e nne mosadi wa gagwe, e le leano fela la go leka go mo ntsha mo go ena, a ithaya a re Dimo ga a kitla a mo latela.  Dimo o mo goeletsa gore o tlaa tla go tsaya mosadi wa gagwe morago ga malatsi a le robedi, mme ka nko e sa dupe, monna o dumelana le ena a sa itse fa a tiisitse.  Morago ga malatsi a le robedi Dimo o tla go tsaya gofejane, mme monna wa mogwebi o utlwa botlhoko thata le go lwala ka ntlha ya go ikotlhaela tshwetso ya gagwe le Dimo.  Dimo o supetsa gofejane seipone se se mmontshang rraagwe a lwala thata, mme o mo letlelela go etela rraagwe, fela o mo goeletsa gore a se dule go feta malatsi a le robedi.  Monna wa mogwebi o tlhokafala ka ntlha ya kutlobotlhoko le go koafala thata.  Kopo ya gofejane e tsentse rraagwe mo mathateng a a seng kana ka sepe ka a rwele nko fela a paletswe ke go dupelela gore go tlile go nna bothata mo go ena go bona se a se kopileng. Kwalololo e ileditswe Phetla"